Document ID: 32006R1488

NARIADENIE KOMISIE (ES) č. 1488/2006
z 9. októbra 2006,
ktorým sa na účtovný rok 2007 stanovujú koeficienty zníženia hodnoty, ktoré sa majú uplatňovať pri nákupe poľnohospodárskych produktov v rámci intervencie
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 1883/78 z 2. augusta 1978, ktorým sa stanovujú všeobecné pravidlá pre financovanie intervencií Záručnou sekciou Európskeho poľnohospodárskeho usmerňovacieho a záručného fondu (1), a najmä na druhú vetu jeho článku 8 ods. 1,
keďže:
(1)
Podľa článku 3 ods. 1 písm. b) nariadenia Rady (ES) č. 1290/2005 z 21. júna 2005 o financovaní spoločnej poľnohospodárskej politiky (2) sa intervencie určené na reguláciu poľnohospodárskych trhov financujú z Európskeho poľnohospodárskeho záručného fondu (EPZF).
(2)
V súlade s článkom 8 nariadenia (EHS) č. 1883/78 sa zníženie hodnoty poľnohospodárskych produktov v rámci verejnej intervencie musí uskutočniť pri ich nákupe. Percento zníženia hodnoty zodpovedá maximálne rozdielu medzi nákupnou cenou a predvídateľnou odbytovou cenou pre každý z týchto produktov. Toto percento sa pre každý produkt musí stanoviť na začiatku účtovného roku. Komisia takisto môže obmedziť zníženie hodnoty pri nákupe na časť tohto percenta zníženia hodnoty, pričom nemôže byť nižšia ako 70 % celkového zníženia hodnoty.
(3)
Podrobné podmienky výpočtu zníženia hodnoty sú stanovené v bodoch 1, 2 a 3 prílohy VIII k nariadeniu Komisie (ES) č. 884/2006 z 21. júna 2006 o pravidlách uplatňovania nariadenia Rady (ES) č. 1290/2005, pokiaľ ide o financovanie intervenčných opatrení vo forme verejného skladovania Európskym poľnohospodárskym záručným fondom (EPZF) a zaúčtovanie operácií verejného skladovania platobnými agentúrami členských štátov (3).
(4)
Pre určité produkty by sa preto mali stanoviť koeficienty, ktoré majú intervenčné agentúry uplatňovať na mesačnú nákupnú hodnotu týchto produktov počas účtovného roku 2007 tak, aby mohli určiť čiastku zníženia hodnoty.
(5)
Opatrenia stanovené v tomto nariadení sú v súlade so stanoviskom Výboru pre poľnohospodárske fondy,
PRIJALA TOTO NARIADENIE:
Článok 1
Pokiaľ ide o produkty uvedené v prílohe, ktoré budú po nákupe prostredníctvom verejnej intervencie v období od 1. októbra 2006 do 30. septembra 2007 skladovať intervenčné agentúry alebo ich prevezmú, intervenčné agentúry uplatnia na hodnoty produktov nakúpených každý mesiac koeficienty zníženia uvedené v predmetnej prílohe.
Článok 2
Výška výdavkov, ktorá sa vypočíta pri zohľadnení zníženia hodnoty uvedeného v článku 1 tohto nariadenia, sa Komisii oznámi prostredníctvom oznámení vypracovaných podľa nariadenia Komisie (ES) č. 883/2006 (4).
Článok 3
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Toto nariadenie sa uplatňuje od 1. októbra 2006.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 9. októbra 2006

Labels: 3
2
19
6